safouaneb/arywiki huggingface dataset:
كيطو

كيطو (بالصبليونية: Quito)، اللّي سميتها لكاملا سان فرانسيسكو دي كيطو (بالصبليونية: San Francisco de Quito) هي لعاصيما د لاكواطور و تاني اكبر مدينة فيها. جات ف لوسط د الشمال لبلاد، حدا الجبال د لانديز. هي تاني اعلى عاصيما ف لعالم (من مورا لاپاز). لعلو ديالها جوايه 2850 ميطرو. كيطو هي لعاصيما د لجمهورية د لاكواطور من لعام اللي ستاقلات فيه (1831)، و تيسكنو فيها دابا تقريبا 2. 8 مليون د الناس. لمدينا لقديما ديالها مقيّدا ف اللائحة ديال مواقع الترات لعالمي ديال ليونيسكو من 1978.
برازيليا

برازيليا (بلبرتغالية: Brasília) هي لعاصيما لفيديرالية د لبريزيل و رابع اكبر مدينا فيها. جات ف لوسط د لبلاد، على الضاية د پارانوا. هي مدينا جديدا، بدات تاتّبنا ف 1956 ملّي قرر الرايس د ديك لوقت، جوسيلينو كوبيتشيك، باش ماتبقاش غي لمنطقة د لجنوب الشرقي د لبلاد اللي فيها الرواج كامل. ف 1960، ولاّت هي لعاصيما د لبلاد بلاصة ريو دي جانيرو. تيسكنو ف برازيليا تقريبا 2. 8 مليون د الناس. لبني ديالها جديد و مقاد مزيان، الشي اللي خلاها تكون مقيّدا ف اللائحة ديال مواقع الترات لعالمي ديال ليونيسكو من 1987. تنضّمو فيها بزاف د لاحدات لمهمة، بحال ماتشات ديال كاس لعالم 2014، ولالعاب لاولمپية د 2016. لاصل د السمية. السمية د برازيليا هي لمؤنت ديال بريزيل بلبرتغالية.
أڭريط

اݣريط (السمية لعلمية "viburnum tinus") نوع ديال النبتات الزهرية من لفاميلة د "Adoxaceae"، اصلية ف لحوض لمتوسطي سيرتو ف مناطق ؤروپا و شمال افريقيا. وصف. اݣريط هوّ شجرة صغيرة كاتوصل ل 2 تال 7 ميترو ف الطول و 3 ميترو ف لعرض، ب تاج كتيف و مدوّر. لوراق ديال اݣريط عندهم خضورية دايمة، و كيبقاو 2 تال 3 سنين. شكلهم بيضاوي تال اهليلجي، و كيبانو على شكل ازواج متقابلين، ب طول مابين 4 تال 10 سنتيميتر، و عرض مابين 2 تال 4 سم، و شعيرات رقاق ف لوجه التحتاني. الزهور كيكونو صغار، ب لون بيْض ولّا غوزي باهت، لي كيتنتجو من براعم عندهم لون حمر غوزي مجموعين ف سنمات "cymes" طولهم 5 تال 10 سم لي كيبانو ف الشتوة. هاد الزهور لي عندهم ريحة زوينة (كاين لي ماكاتعجبوش، سيرتو ملي كاتكون قوية مورما كاتطيح الشتا) مخنّتين حيت عندهم طراف ديال الدكر و النتوة بجوج، و فيهم 5 د لبتلات "petals". لفترة ديال التزهار كاتكون ف الشتوة، و بشكل عام مابين اكتوبر و يونيو ف النص الشمالي د لارض. التلقيح ديال هاد النبتة كيكون على طريق لبخوش. لفاكهة لي كاتنتج كايكون لونها زرق مغلوق، عندها نويّة ف لوسط، و طولها 5 تال 7 ميليميتر. واحد لبحت تدار ف 2020، بيّن بلي اللون الزرق سبابو كويّرات ميكروسكوپية ديال الدهون، لي هوّ ميتال ديال التلوين ب لقلدة "structural coloration"، و هيّ حالة نادرة ف النبتات. التوزيع الجغرافي. اݣريط اصلو من لحوض لمتوسطي، و كيفضّل لبلايص لي فيهم الضّل و الندى. كيتّلقى سيرتو ف لغرب ديال لمتوسط بسباب لفترات لقصيرة ديال الجفاف. و راه تدخل ديالو ل بلايص خرين بحال ؤسطراليا، پاكيستان، كاليفورنيا و ؤريݣون ف لميريكان، و طادجيكيستان. الزراعة. اݣريط كيتّزرع بشكل واسع بسباب الزهور د الشتوة ديالو و التوت لبري لي كينتج.
خرقوم

لخرقوم (ب) هو نبتة من فصيلة السكينجبيريات. الاسم العلمي ديالها هو Curcuma longa. الجذور ديال النبتة كاتصنع منها عطرية عندها نفس السمية، و كاتميز ب لونها الصفر الدهبي. تاريخ. استعمال الخرقوم كيرجع تقريبًا لـ4000 سنة ف الثقافة الڤيدية "Vedic culture" ف الهند، فين كان كيتستعمل كعطرية غذائية و كان عندو بعض الاهمية الدينية. من المحتمل انه وصل للصين ف 700 ميلادية، لشرق افريقيا ف 800 ميلادية، لغرب افريقيا ف 1200 ميلادية، و جامايكا ف القرن تمنطاش. ف 1280 ماركو پولو وصف هاد التوابل و تفاجا بنبات كيبان فيه خصائص فحال الزعفران. الخرقوم عندو تاريخ طويل ف الاستخدام الطبي فجنوب اسيا. سوشروتا ف ايورڤيدا كان كيوصي ب كْريم فيها الخرقوم باش تتدار ف العلاج ديال شي تاثيرات ف الماكلة المسمومة. الاستعمال. فالطبخ. كيتستعمل فالكوزينة المغربية بشكل واسع: البيع و الشرا. كيتباع عند العطارا ف المْدون و الاسواق. كيمكن يشريه الواحد ب الكيلو ولا ب الݣرام، و كاين منو درجات مختلفة ف الجودة.
أسونسيون

اسونسيون (بالصبليونية: Asunción)، اللّي سميتها لكاملا نويسطرا سينيورا سانطا ماريا دي لا اسونسيون (بالصبليونية: Nuestra Señora Santa María de la Asunción - الترجمة ديالها: لالاّنا مريم ديال الطلعة) هي لعاصيما د پاراݣواي و اكبر مدينة فيها. جات ف لغرب ڭاع د لبلاد، على لحدود مع لارجونتين، و كيدوز منها لواد د پاراݣواي. تبنات اسونسيون ف عام 1537، و هي وحدا من اقدم لمدون ف امريكا اللاتينية. هي لعاصيما د لبلاد من 1811 و تيسكنو فيها شويا كتر من نص مليون ديال الناس.
ليما

ليما (بالصبليونية: Lima) هي لعاصيما د پيرو و اكبر مدينة فيها. جات ف لغرب ڭاع د لبلاد، و كاطّل على لمحيط لمهدّن. هي من لمدون لقدام ديال امريكا اللاتينية، تبنات ف 1535، و فيها اقدم جامعة ف لقارة (لجامعة د سان ماركوس، تبنات ف 1551). ليما من لمدون لخمسة لكبار ف امريكا لجانوبية، و تيسكنو فيها تقريبا 9 د لمليون د الناس. لمدينا لقديمة ديالها مقيّدا ف اللائحة ديال مواقع الترات لعالمي ديال ليونيسكو من 1991.
حروف شمسية

الحروف الشّمسية ف لعربية هي حروف كيجيو فالكلمات من بعد "ال" التعريف و كيكونو مشددين فاللفظ، يعني "ال" ديال التعريف ما كتّبانش فالنطق. سماوهم بالحروف الشّمسية حيت "الشّين" اللي هي واحدة منهم، كتشكل نموذج باش نفهمو القاعدة. تفاصيل. ف لعربية كاينين 14 حرف شمسي: ت، ث، د، ذ، ر، ز، س، ش، ص، ض، ط، ظ، ل، ن. ف الداريجة، حرف الجيم تا هوّ كيتّعتابر حرف شمسي (متلا "الجّمل" ماشي "لْجمل"، "الجّامع"، ماشي لْجامع)، من غير كلمات لي دخلو للداريجة مؤخراً بسباب تعريب لاعلام و التعليم (متلا لْجماعة الترابية، لْجمهورية). ف لعربية حرف الجيم حرف ڭمري. ملي كيجي هاد الحرف من بعد "ال" التعريف، كيتنطق الحرف اللي بعدو مشدد، بحال: "ل" ديال "ال" التعريف مع الحروف الشّمسية كتبقى مكتوبة ولكن ما كتنطقش، و كيتشدد الحرف اللي من بعد.
حروف ڭمرية

لحروف لڭمرية ولّا الحروف القمرية ف لعربية هما حروف كيجيو من بعد "ال" التعريف وكيتنطقو معاهم "ل" بشكل واضح، وما كيتشدّدش الحرف اللي بعد. تفاصيل. ف لعربية كاينين 14 حرف قمري: ا، ب، ج، ح، خ، ع، غ، ف، ق، ك، م، هـ، و، ي. ف الداريجة، حرف الجيم كيكون ف اغلبية د لحالات حرف شمسي، من غير شي كليمات لي دخلو مؤخرا من لعربية بسباب التعريب ديال لاعلام و التعليم. كاينين حروف زايدين ف الداريجة لي تاهوما ڭمريين، لي هوما پ، ڭ/ݣ و ڤ. ملي كيجيو هاد الحروف من بعد "ال" التعريف، كتنطق "ل" كاملة.
حزقيال

حزقيال كان واحد النبي كبير عند ليهود و المسيحيين. كان كيكتب ف سفر سميتو "سفر حزقيال" لي كاين ف الكتاب المقدس. هاد السفر كان فيه تنبؤات على شحال د الحوايج كتب على كيفاش غادي تطيح القدس ف يد البابليين، و كيفاش غادي يطيحو حتى البلدان لي حداها. زاد تنبا باش اليهود غادي يرجعو للقدس و يعاودو يبنيو الهيكل ديالهم. و تكلم حتى على المسيح. عاش حزقيال ما بين 622 و 570 قبل الميلاد. كان من بين اليهود اللولين لي هزوهم البابليين بالقوة لبابل فعام 597 قبل الميلاد، و خداوه لواد الخابور. كاين لي كيݣول بلي هو نفسو ذو الكفل لي مدكور ف القران. طبيعة النبوة ديالو كانت مهمة بزاف حيت جات ف وقت صعيب على اليهود، ملي كانو محتلين و مقيدين ف بابل. كان كيعطيهم الامل باش يرجعو لبلادهم و يعاودو يبنيو حياتهم من جديد.
عبد الواحد بن مسعود

عبد الواحد بن مسعود بن محمد عنون كان هو الكاتب الرئيسي ديال الامبراطور المغربي مولاي احمد المنصور، و كان سفير ف البلاط ديال الملكة ديال النݣليز اليزابيث اللولة ف 1600، واللي المهمة الاساسية ديالو كانت باش يدفع باش يتعمل حلف انݣلو-مغربي. المسار. جات الزيارة ديال عبد الواحد بن مسعود من مور الرحلة ديال باطو "السبع" (The Lion) ف 1551 والاقامة ديال الشركة البربرية النݣليزية ف 1585، اللي كان الهدف ديالها هو التطوير ديال التجارة بين النݣليز والمغرب. تعملات علاقات ديپلوماسية وحلف بين اليزابيث والدول البربرية. عرفات العوامات اللخرة ديال القرن سطاش نجاحات كبيرة ديال النݣليز ضد اسبانيا مع الانتصار ديال النݣليز على الارمادا الصبليونية ف 1588 و الغزوة ديال قادس من عند الايرل ديال ساسكس ف 1597. اللي غادي يوقع موراها هو بلي السلطان احمد المنصور غادي يقرر يرسل سفارة للنݣليز باش يقتارح اجتياح مشترك ديال اسبانيا. كان مع عبدالواحد بن مسعود الحاجي ميسا و الحاجي باهانت بالاضافة لواحد المترجم سميتو عبد الددار كان مزيود ف الاندلس، وكانو دارو ريوسهم بعثة تجارية غادية لحلب وغير غادية توقف ف لندن. ف المجموع، السفارة كانو فيها سطاش ديال الناس (منهوم شي وحدين نݣالزة كانو محبوسين ف المغرب وكانو غادي يرجعوهم للنݣليز)، ومشات ف واحد السفينة سميتها "النسر" (The Eagle) كايقودها روبرت كيتشن وصل عبدالواحد بن مسعود لدوفر نهار 8 غشت 1600. دوز عبد الواحد بن مسعود ست شهور ف القصر ديال الملكة اليزابيث ف عام 1600 باش يتفاوض على تحالف ضد اسبانيا. كان عبد الواحد بن مسعود كايتكلم شوية ديال الصبليونية، ولايني كان كايتواصل مع الملكة ب المتجرم ديالو اللي كان كايتكلم ب الايطالية. تلاقاو مع الملكة ف 19 غشت، و مرة خرى ف 10 شتنبر. كان الحاكم المغربي باغي المساعدة ديال اسطول نݣليزي باش يجتاح اسبانيا. وف حين اليزابيث رفضات، ف نفس الوقت رحبات بالسفارة و قبلات باش يتعملو اتفاقات تجارية بين البلدان بجوج. الملكة اليزابيث والسلطان احمد بقاو من بعد كايناقشو خطط مختلفة ديال عمليات عسكرية مشتركة، وف هاد الصدد طلبات اليزابيت 100. 000 جنيه استرليني للسلطان احمد باش تزودو ب الاسطول، ف حين احمد طلب باش يبعثو ليه بعدا لباطو النݣليزي قبل ما يادي المال. ف اللخر، ما فضات النقاشات لحتى شي حاجة، وباش ما كان الحكام بجوج ماتو ف العامين اللي تبعات السفارة. ف الثقافة الشعبية. تقال بلي عبد الواحد بن مسعود كان هو المصدر ديال الالهام ديال البطل الموري اوتيلو ديال وليام شكسبير، لكن ناس خرين فندو هاد الرابط. ف 2016، لعب ديفيد سيررو دور اوتيلو ف نسخة مغربية اللي مستوحاة من عبد الواحد بن مسعود. معهد باربر ديال الجامعة ديال برمنغهام هو اللي كايحتافظ باللوحة ديال عبد الواحد بن مسعود.
عجل

عجل و عجلة هما ولد ولا بنت لبڭرة. سميات. فاش غادي يكبر، لعجل غادي يولّي تور ولا فحل. لعجلة غادية تولّي ضروبة ولا كرفة (ما بين عام و عامين حتّا تلاتة سنين ف لبلدي). منبعد، غادي تولد و تكون بڭرة. زيّادة. شوفو: ولادة (بڭرة) كايتزاد طبيعيان ولا ب لعوين (جرّان) ولا ب لفتيح. ف امتال ديال لمغريب. ڭالو زمان: لولدة لولة، عطيه لعدو لولدة تّانية، عطيه لخوكلولدة تّالتة، خلّيه عندك معنى: ضروبة ولدة مرّة لولة، ما كاتعطيش لحليب بزاف. و لبا نتعها ناقص ف لمواد لّي كايلعبو دورة ف دفاع ديال جيسم ("lactoblobulins"). يدان، لعجل لّي رضع لبا ناقص ڭلوبيلين يقدر يمرض.
بن عذاري لمراكشي

بو لعباس احمد بن عذاري لمراكشي (مزيود ف لقرن 13 ف مراكش، توفى مور عام 1312) هوّ توارخي مغريبي عاش ف لقرن 13 و لبدية د لقرن 14، و هوّ لي الّف لكتاب لمشهور د التاريخ البيان المغرب في اختصار اخبار ملوك الاندلس والمغرب، لي كيتّعتابر من اهم لمصادر على تاريخ شمال افريقيا و لاندالوس ف لقرون لوسطانية، و لي خرّجو ف عام 1312. بن عذاري تزاد و كبر ف مراكش، و كان لقايد ديال فاس. لمعلومات على حياتو قليلة، و لمؤلّاف لوحيد ديالو لي بقى تال دابا هوّ "البيان المُغرِب"، و كيعاود على تاريخ شمال افريقيا من لفتوحات ديال مصر ف عام 640/641 ميلادية تال لفتوحات د لموحدين ف 1205/1206 ميلادية. لقيمة ديالو ل الدارسين ديال ليوم هوّ ف لاحالات ل مصادر قديمة لي ضاعت و مابقاتش، و لي ماكايناش ف اي مصادر خرة، و منها اخبار على هجمة ديال لڤايكينڭ على لاندالوس ف لقرن 9. و دكر واحد لعامال خور ديالو على السيرات د لاعلام بحال لخولافا، لائمة و لؤمارا من جميع مناطق لعالم لاسلامي. هاد لعامال دابا مفقود و ماعاودش تلقى.
حمزة إيڭامان

حمزة اگامان، مزيود ف 2 نونبر 2002 ف تمارة، لعاب ديال الكرة مغربي كايلعب ف المركز ديال مهاجم مع النادي ديال رينجرز. حياتو. التكوين مع الجيش الملكي. تزاد حمزة ايڭامان ف تمارة، ف المغرب، وكبر ف حي لمسيرة جوج ف عائلة ديال اللعابا ديال الكرة، ومن الصغر ديالو نضمّ للمركز ديال التكوين ديال الجيش الملكي. ف الموسم ديال 2022-2023، ولا ايڭامان عنصر اساسي ف التشكيلة ديال النادي وقدم اداءات مميزة فالكاس ديال الكونفدرالية. تقصاو الجيش الملكي و اڭامان ف الربع ديال النهائي من مور ما خسرو ف المجموع (لالي ؤ روتور) بنتيجة ديال 4 ل 3 للصالح ديال اتحاد العاصمة، اللي ربحو هاد النسخة. ف 23 يونيو 2023، بالمناسبة ديال الجولة اللخرة ديال البطولة، ربح البطولة ديال المغرب من مور رباح ب 3 ل 2 ضد اتحاد طنجة ف الخارج ديال الميدان، وفات الجيش الملكي الوداد، لي سالات وصيف. سالا الموسم ديال 2023-2024 ف المرتبة ديال وصيف ديال البطل ديال المغرب. النادي ديال رينجرز. في 6 يوليوز 2024، وقع عقد ديال خمسة د المواسم مع النادي ديال رينجرز بواحد المقابل ديال 3 د المليون ديال الاورو. ف المنتخب. ف مارس 2023، كان اڭامان ف اللائحة الاولية اللي كان دار وليد الرڭراڭي للماتشات الودية ضد البرازيل و الپيرو، ولكن ما بقاتش سميتو ف اللائحة النهائية. ف ندوة صحفية كانت تعملات ف هاداك التوقف الدولي، كان الرݣراݣي تكلم على اڭامان وقال: "اڭامان كايتطور مزيان. كانتابعوه من قريب. ملي غادي يجي الوقت المناسب، غادي يتنادا عليه للمنتخب اللول. دابا، راه مع المنتخب ديال قل من 23. الوقت ديالو غادي يجي. ".
أن ماكوسينسكي

ان ماكوسينسكي ()، تولدات ف 3 اكتوبر 1997 ف ڤيكطوريا، كانادا هي مخترعة كانادية. ربحات ف لمعرض د ڭوڭل د لعولوم ف 2013 مورما ختراعات پيل كهروحراري. حياتها. ان، سميتها لكاملة هي انديني ستاسيا ماكوسينسكي، عندها اصول فلپينية و پولونية و ارمينية. باها كان مدير د لابوراطوار و عندو جوج سرفتيكات ديال ختيراع طبية. كاتعيش لعائلة ديالها ف سانيتش ف كولومبيا لبريطانية. قرات ف لمدراسة لجاميعية سانت مايكلز. ف لمشروع ديالها ف سابعة، خترعات راديو كيخدم ب لحرارة ديال شمعة. و صاوبات حتا پيل كهروضغطي ملي كانت ف تاسعة. قرات لوغة ؤ لاداب نڭليزي ف جاميعة ڤيكطوريا مورما تحولات من جاميعة كولومبيا لبريطانية. لمشاريع. پيل لخاوي (هولو فلاشلايت). ف 2004 ربحات جايزة د لمعرض ڭوڭل ساينس بمشروع "هولو فلاشلايت"، لي هو پيل كهروحراري. تاسپيرات من زيارات لي كانت كاتدير ف بلاد مها ف لفيليپين، فين وحدة من صحاباتها كان عندها مشاكل ف لمدراسة حيت ماكانش عندها ضو كافي باش تقرا ب ليل. كيعتامد هاد سيستيم على تاتير لكهروحراري ب تخدام ديال لوحات د پيلتيي. وهو خاوي باش يزيد تيارات د لحمل لحراري. تيدكس. ف 2013 قدمات لخدمة ديالها ف تيدكس ريشموند و تيدكس ڤانكوڤر. ف 2014 دارت على "لمشكلة د لختيراعات" في تيدكس ڤيكطوريا موراها هضرات ف تيدكس تين ف 2016 ب مداخلة سميتها "علاش ماكانخدمش ب سمارتفون" لي تشافت كتر من 2 مليون مرة. ف 2016، ربحات ان ستيتمار واصل ل 50 الف دولار من لمنحة د كويست كلايمات، لي كاتمولها شاريكة كاناديان جيوڭرافيك و شاريكة شيل انيرجي د امريكا شمالية، علاود ختراعات ديالها لي كاتخدم ب طاقة لحرارية د لبشر. هي لمؤسسة د شاريكة ميكاطرونيكس انطيرپرايزرس و دفعات باش تاخد بزاف ديال سرفتيكات ديال لختيراع. ف غشت 2017، مشات ف رحلة ستيكشافية ل جوج سيمانات ف لپاصاج شمالي لغربي باش تحتافل ب 150 عام على تاسيس كانادا. لجوايز. ربحات لميدالية دهبية ف معرض كانادا-وايد ساينس. ف 2018، ختارتها مجلة ڭلامور كا وحدة من احسن لعيالات لجاميعيات ف لعام. ف 2017، دخلات ف ليستة د فوربس 30 قل من "30". بانت حتا ف لمجلة د تايم 30 قل من 30. فربحات ربعة د لجوايز ف لمعرض دولي د لعولوم ؤ لهنداسة د انطل. ف 2016، تختارت احسن مخترعة شابة ف لعام من لمجلة پوپولار ساينس. ف ضومين ديال لاشهار، تختارت سفيرة د لماركة د ليونيكلو ف 2016 و دارت حملات معا فايڤ سطار و لينوڤو.
هرمان الدلماطي

هرمان الدلماطي ولّا هرمان لالماني (ب، مات ف 1272 ف استورڭا) كان مترجم اصلو الماني ديال المدرسة ديال الترجمة ديال طوليدو، لي كانت مؤسسة اسپانية ديال القرون الوسطى كان عندها دور محوري ف النشر ديال المعرفة ف الزمان ديالها. من 1266، كان اسقف ديال استورڭا. كان كايحظى بالرعاية ديال مانفريدو ديال صقلية. ف 1240، ترجم للاسپانية "الاخلاق النيقوماخية"، لي عمل لها ربع سنين من بعد ملخص، هاد الشي من بين بزاف ديال الاعمال ديال ارسطو الاخرى. كانعرفو عليه حتى بلي ترجم "الخطابة" ديال بن رشد. من العبرية، ترجم "سفر المزامير". ترجم حتى الشروحات لي كان عمل الفارابي على "الخطابة" ديال ارسطو.
أني جونز

اني جونز اليوت (ب ) كانت واحد المرا مريكانية عندها لحية، تزادت ف ولاية ڤيرجينيا نهار 14 يوليوز 1865 وماتت نهار 22 كتوبر 1902. خدمات مع السيرك ديال بارنوم باش تجبد الناس للفراجة. ماكاينش شي معلومة واضحة واش كان عندها مرض الشعرانية ولا شي حاجة وراثية خرى لي كتاثر على الدراري بجوج، البنات والولاد، وكتبقى حتى كيكبرو. بزاف ديال المصورين، منهم ماثيو برادي، خداو ليها تصاور فحياتها، ونشروهم فكلشي. ملي كبرات، ولات اني اشهر مرا عندها اللحية ف ميريكان كاملة وولات كتهضر باسم "المسوخ". تزوجات مع ريشارد اليوت ف1881، ولكن طلقات منو ف1895 على ود حبيب صغرها وليام دونوڤان، لي مات وخلاها هجّالة. ف1902 ماتت جونز فبروكلين بالسل. منين جات. تزادت اني جونز ف ماريون، ڤيرجينيا، لي هيا مركز مقاطعة سميث، فالجهة الجنوبية الغربية ديال الولاية، نهار 14 يوليوز 1865. دخلات اني لمعرض بارنوم وهي عندها غير 9 شهور، وكانو كيعطيو للوالدين ديالها 150 دولار فالسيمانة. كانو كيسميوها "عيسو الصغير" الجديد. ملي وصلات 5 سنين، كان عندها موسطاج وسوالف، وولات معروفة ب"البنت مولات اللحية". المصور المريكاني ماثيو برادي صورها وهي درية ف1865. واحد النهار، واحد الراجل من نيويورك لي كان عالم ف دراسة الدماغ خطف اني وهي صغيرة. لقاوها بارنوم والبوليس فواحد المعرض فالكنيسة. الراجل ݣال بلي الدرية ديالو، ومشاو للمحكمة. القاضي عزل اني على الناس قبل ما تشهد. ملي دخلات للمحكمة، مشات نيشان لوالديها ملي شافتهم. وهكا القاضي سد القضية. واخا يمكن تكون غير حيلة من بارنوم باش يدير الاشهار.
محمد لحلوي

محمد لحلوي (تولد عام 1922 ف فاس - مات نهار 24 دجنبر 2004 ف تطوان) كان شاعير و كتاتبي و لساني و استاد و مفتش د لعربية مغريبي. كان كيكتب قصايد كلاسيكية ب لعربية لفصحى، و من الناس اللي كانو كيدافعو عليها بزاف. ربح بزاف د لجوائز لمهمة بحال جائزة مؤسسة عبد العزيز سعود البابطين، وجائزة الاستحقاق الكبرى ف 1995، و لجائزة التقديرية ديال الدولة ف 1996. ملخص دحياتو. تزاد محمد لحلوي عام 1922 ف فاس، و قرا ف لجامعة د لقرويين، اللي تخرّج منها ف 1947. كان من صغرو من الناس اللي كانو ضد ستيعمار لفرانساوي، و بسباب النشاط ديالو دخل للحبس ف 1944. بدا الشيعر ف ديك لوقيتة، و ربح لجائزة اللولا د لعرش ف 1951، على لقصيدة ديالو "تحية العيد"، اللي كتبها على محمد لخاميس و تنشرات ف لسان المغرب. الحياة ديالو الادبية. قرا فجامعة القرويين وتخرّج منها فـ1947، ومن بعد عام تعيّن فيها. ومن بعد الاستقلال مشى لمدينة تطوان باش يقرّي تما. وخدم استاذ فالتعليم الثانوي. عاش الشاعر محمد الحلوي 82 عام، قضاها كاملة فالقراية، والعطاء، والوطنية، والدفاع، والابداع. قرا فجامعة القرويين، ونهل من علمها الغزير، وهي بدورها كانت كريمة معاه، رعاتو وسانداتو، وهو حتى هو وفا ليها وخلّد مجدها فقصائد زوينة بزاف. وخدم فمجال التعليم بين فاس وتطوان، كاستاذ بارع فاللغة العربية، ومفتش ناجح ومتمكن فمدن الشمال بحال تطوان، واصيلة، والعرائش، والقصر الكبير. كلشي كان كيشهد بكفاءتو، وكان فعلاً موجه ومؤطر ومثال فالمهنة. اما فالوطنية، فكان مندمج بزاف فالحركة الوطنية، وشارك فيها بكل حماس، وكتب قصائد كلها وطنية وحماسية، ولكن للاسف بزاف منها تضاعت، حيث كانت كتدين الاستعمار بوضوح، فتم حجزها. كانت قصائدو قوية فالمعاني والمضامين، وكان صادق فيها بزاف، حتى ان الوطنيين كانو كيرددوها وكتزيدهم نخوة واصرار. وبسببها تسجن عام 1944، كيف تسجنو قبله شعراء وطنيين اخرين عام 1937، بحال عبد القادر حسن، ومحمد الحبيب، وعلال الفاسي، ومحمد المختار السوسي، والطيب العلوي، ومحمد القري وغيرهم. وتسجن محمد الحلوي فـسجن مرموشة، وهو معتقل كان دايرو الاستعمار الفرنسي فالاطلس، مخصص للوطنّيين، كيحبسوهم فيه وكيعذبوهم وكيتنكّلو بيهم. الابداعات والجوائز. كان الشاعر محمد الحلوي معروف بالحفاظ ديالو على النظام الايقاعي الكلاسيكي، وبقى وفيّ ليه حتى توفّى، وما تاثرش بدعوات التحرر من الشكل التقليدي للشعر اللي كانت منتشرة فـالقرن العشرين. دواوين. خلّى من وراه ثلاثة دواوين: ابداعات. وعندو اعمال ابداعية اخرى بحال المسرحية "انوال" (1986). وكان معروف بقصائد "العرشيات" اللي كان كيلقيها فمناسبة عيد العرش. وزاد الّف "معجم الفصحى في العامية المغربية". الجوائز. اما الجوائز اللي حصل عليها، فهي كثيرة، منها: الوفاة ديال محمد الحلوي. فقد المغرب واحد من اخر القمم ديال الشعر الكلاسيكي، فشخص الشاعر محمد الحلوي، اللي توفّى فمدينة تطوان (فشمال المغرب) عن عمر ديال 82 عام.
إتفاقية وقف إطلاق النار ف غزة 2025

اتفاقية وقف اطلاق النار ف غزة 2025 هو اتفاق ديپلوماسي توصلو ليه اسرائيل و حماس نهار 19 يناير 2025 باش يحبسو العمليات العسكرية ف غزة و يتبادلو المحتجزين و المعتقلين. التاريخ. هاد الاتفاق توقع رسميا نهار 15 يناير 2025، و صادق عليه الكابينيت الاسرائيلي نهار 17 يناير، و الحكومة الاسرائيلية نهار 18 يناير. بدا التنفيذ نهار الاحد 19 يناير 2025 معا الثمنية و النص ديال الصباح. تفاصيل الاتفاق. الاتفاق مقسم على ثلاث مراحل: المرحلة اللولة: تبادل الاسرى: ردود الفعل. اسرائيل. نهار بدا الاتفاق، وزير الامن ايتمار بن غفير و ووزرا اخرين من حزب عظمة يهودية قدمو ستقالتهم من الحكومة حيت ما بغاوش هاد الاتفاق. الولايات المتحدة. الرئيس الميريكاني المنتخب دونالد ترامپ رحب ب نجاح الاتفاق ف تروث سوشل.
أرمينڭو بليز

ارمينݣو بليز (مات ف 1312) كان طبيب ومترجم ومؤلف فـ المملكة ديال اراݣون واڤينيون البابوية. ترجم خصوصا الاعمال ديال الطب من العربية للاتينية، ب زيادة على ترجمة وحدة من لعبرية بالمساعدة ديال واحد الصديق يهودي. من بين المؤلفين لي ترجمهم كاين ݣالينوس، بن سينا، وموسى بن ميمون. الف جوج ديال الاعمال طبية اصلية باللاتينية، وحدة منهم تترجمات وقت قصير من بعد للعبرية. حياتو. كان الاب ديال ارمينݣو بليز هو الاخ ديال الزوجة ديال الطبيب والمصلح الديني ارناو دي ڤيلانوڤا. قرا الطب فـ الجامعة ديال مونپوليي، وفـ 1289 خدا الدكتورا ديالو من عند الاسقف بيرينݣار فريدول، وخا كانو اعتراضات ديال الاساتذة. فـ شتنبر 1296، كان خدام فـ جيرونا. غالبا بسباب التاثير ديال ارناو دي ڤيلانوڤا، لي نضمّ للهيئة ديال التدريس ديال مونپوليي فـ التسعينات ديال القرن 13، رجع ارمينݣو للمدينة فـ 1299. فـ 1301، كان ارمينݣو هو الطبيب الخاص ديال الملكة بلانش ديال اراݣون، وكان عايش ف برصلونة ومرة مرة كايمشي للقصر. ف 1303، حتى الملك جاك الثاني عينو طبيب خاص ديالو، وبقى ارمينݣو ثلث سنين وهو عايش فـ القصر الملكي. مشى يزور ارناو دي ڤيلانوڤا فـ مونپوليي فـ يوليوز 1305. بين اكتوبر 1306 ويناير 1307، خرج من القصر ديال اراݣون باش يخدم طبيب ديال البابا كليمنت الخامس فـ اڤينيون. فـ ماي 1309، قدر يحصل على منافع كنسية لولادو بجوج، طوماس وبرنارد، لي كانو مازالين صغار. مات فـ 1312. خدمتو. دار خمسة ديال الترجمات وكتب جوج اعمال اصلية، كلها باللاتينية. ترجم "Cantica" ديال بن سينا مع الشرح ديال بن رشد مباشرة من العربية فـ مونپوليي، ما بين 1283 و1284. كمل ترجمة ديال "De cognitione vicium" ديال ݣالينوس، اللي كانت مترجمة من اليونانية للعربية قبل فـ مونپوليي فـ 1299. فـ 1290، ترجم ارمينݣو لللاتينية "Quadrans circuli" ديال يعقوب بن ماخير. فـ اللخر ديال النص ديال هاد الترجمة مكتوب بلي تعملات "de hebreo in Latinum… secundum vocem eius" ("من العبرية للاتينية على حساب الكلام ديالو")، لي تقدر تعني باللي يعقوب هو اللي ترجم العمل ديالو من العبرية للغة الرومانسية باش كان كايتكلم، باش ارمينݣو يقدر يترجمو للاتينية. فـ 1294، ترجم ارمينݣو "De asmate" ديال موسى بن ميمون. على حساب الحرد ديال المتن، تعملات الترجمة "ab arabico mediante fideli interprete" ("من العربية بالواسطة ديال مترجم ثقة"). هاد الشي كايبين بلي ارمينݣو ما كانش كايعرف يقرا الحروف العبرية اللي كانت مكتوبة بها العربية ديال موسى بن ميمون، وكان خاص شي واحد كايقراها ليه بصوت عالي، وكايكون غالبا يعقوب بن ماخير. فـ اللخر ديال 1305، كمل الترجمة ديال "De venenis" ديال موسى بن ميمون فـ برشلونة، غالبا بنفس الطريقة. عملها اهداء للبابا كليمنت الخامس. بقا غير مخطوط واحد ديال كتاب "Aphorismi" ديال ارمينݣو. فيه تقريبا عشرين مقولة مختصرة على التغدية والبول، على الغرار ديال "Aphorisms" ديال ابقراط و"Parabole medicationis" ديال ارناو دي ڤيلانوڤا لي كملها فـ 1300. "Tabula antidotarii" جدول ديال الخلطات الطبية، وبقات فـ سبعة ديال المخطوطات. كاين اختلاف كبير بين النسخ. العدد ديال الخلطات اللي فيها غادية من 49 حتى ل73، والاصل ديالها كان غالبا فيه 68 خلطة. كاينين ستة ديال الاعمدة ف الجدول: عمود للسمية ديال الخلطة، وخمسة ديال الاعمدة لخرة لي كاتكلم على المكونات ديالها، الخصائص الفيزيائية، الفوائد الطبية، الجرعات، والطريقة ديال الاستعمال. فـ 1306، من بعد ما تطردو اليهود من فرانسا، تترجم "Tabula antidotarii" للعبرية فـ برشلونة من الطرف ديال استوري ها-بارحي، لي كان صديق ديال يعقوب بن ماخير. كاينين ثلاثة ديال النسخ من هاد الترجمة العبرية. مصادر. بيبليوݣرافيا.
نور الدين البطروجي

نور الدين ابو اسحاق البطروجي، ولا ابو اسحاق البطروجي، وكان معروف كثر ف الغرب بالسمية اللاتينية ديالو ديال البيتراجيوس، كان عالم ديال الفلك، فيلسوف وقاضي مغربي ولا اندلسي ديال القرن 12. كان البطروجي اول عالم ديال الفلك لي قدم نظام فلكي مختلف على النظام البطلمي، وكان عطى تفسيرات فيزيائية للحركات ديال الاجسام السماوية. كان النظام البديل ديالو انتاشر ف الاغلبية ديال اوروبا ف القرن الـ 13. حياتو. غالبا تزاد البطروجي مدة قبل 1185، حيت كانعرفو عليه بلي عرف ابن طفيل وبلي غالبا كان تلميذ ديالو، هاد الشي ف الوقت فين ابن طفيل مات فـ 1185 ولا 1186. ما كاينش اتفاق على الموضع فين تزاد البطروجي. من 1921، كانو شي مؤرخين قالو بلي تزاد ف الاندلس، ف حين كاينين لي كايعتاقدو بلي تزاد ف المغرب. هاد الكلام كاين حتى ف كتوبة لي صدرات مؤخرا. مثلا، كايعتقد خولييو سامسو بلي سميتو جاية من "البطروج" (اللي دابا سميتها بايي دي لوس پيدروتشيس)، واحد المنطقة قريبة من قرطبة، وبالتالي تما فين غادي يكون تزاد. بزاف ديال الكتب كاياكدو، ف الغالب وهوما غير كايمرو على الموضوع، بلي الاصل ديالو من المغرب. باش ما كان، انه تزاد ف واحد الموضع ما كايعنيش بلي ما عاشش من بعد ف موضع واحد اخر. بحال ميخال كوكوڤسكي، كاياكد بلي البطروجي تزاد ف المغرب، ولكن بلي عاش من بعد ف اشبيلية. ف العمل ديالو الوحيد لي معروف، ""، طرح البطروجي نظرية جديدة على المدارات ديال الكواكب، وقال بلي عندها طبيعة ديال الافلاك التدويرية والمراكز الغير المتجانسة. التاريخ بالضبط ديال هاد العمل ما معروفش، ولكن لي مؤكد انه كتبو من مور ما مات ابن طفيل. فـ 1192، بان واحد الكتاب لي بان بلي خذا منو شي افكار، وف 1217 ترجمو ميشيل سكوت للاتينية. هاد الشي كايعني بلي كتاب الحياة تكتب ما بين 1185 و1217، و ف الغالب بين 1185 و1192. مات نور الدين جوايه 1204. الارث والتاثير. "المبادئ ديال علم الفلك" لي كان الف كان تترجمو من طرف ميشيل سكوت ف طليطلة ف 1217 تحت العنوان ديال "De motibus celorum" (تطبع اول مرة ف ڤيينا ف 1531). هاد الترجمة كانت ولات هي الاساس ديال علم الفلك ف اوروبا حتى للقرن 16، وكان النموذج الفلكي ديالو مصدر ديال الالهام ديال العلماء لي كانو ورا التصور الجديد ديال العالم. كاينين من النقاد لي حط العمل ديالو ف نفس المرتبة ديال المجسطي ديال بطليموس كاينة واحد الترجمة بالعبرية لي كان دارها موشي بن تيبون ف 1259. و حتى ف القرن 13، كان يهودا بن سليمان هكوهن دخل علم الفلك ديال البطروجي ف الموسوعة ديالو "مدراش الحُكمة، " لي كاتعتبر اول موسوعة كبيرة مكتوبة بالعبرية. الاستاذ فيليسيانو پيريز باراس، من الجامعة ديال سالامانكا، كايعتابر بلي القصيدة ديال "بارزيفال" كاتكلم على هاد العالم من الخلال ديال الشخصية ديال عالم ديال الفلك الحكيم فليجيتانيس، اللي كايتكلم على الكاس المقدسة. كاينة واحد الفوهة على السطح ديال القمر لي دابا كاتحمل سميتو باللاتينية: الفوهة ديال البيتراجيوس.